Rumah Tukang Kahar

Rumah Tradisional Tukang Kahar, yang turut dikenali sebagai Rumah Tukang Kahar, ialah sebuah rumah tradisional Melayu yang terletak bersebelahan Muzium Diraja Istana Lama Seri Menanti. Rumah ini dibangunkan oleh Tukang Kahar iaitu seorang tukang kayu yang telah membina Istana Lama Seri Menanti. Rumah yang asalnya terletak di Kampung Tengah, Tanjung Ipoh, Kuala Pilah itu telah dipindahkan pada 2014 dan didirikan semula untuk lawatan pengunjung.

 Sejarah 
Rumah ini pada asalnya dimiliki oleh seorang tukang kayu dan pengukir mahir bernama Kahar Siak Bakhi yang lebih dikenali sebagai Tukang Kahar. Beliau terbabit membina Istana Lama Seri Menanti pada 1902 dan masjid-masjid di sekitar Seri Menanti dan Kuala Pilah. Tukang Kahar dikatakan mewarisi kemahiran pertukangan daripada bapanya iaitu Siak Bakhi yang juga bekerja sebagai tukang kayu dan berasal dari Acheh. Beliau membina rumah ini pada 1880-an sebagai tempat tinggal beliau dan keluarga.

Rumah ini asalnya terletak menghadap sungai Seri Menanti, sebelum dipindahkan ke tapak baru pada 1910-an. Selepas meninggal pada usia 60 tahun, beberapa perubahan telah dilakukan oleh pewarisnya. Pada 1969, pangkal dan hujung serambi dirobohkan. Selepas itu, rumah dapur digantikan dengan rumah dapur bawah separa batu-bata dan kayu, sedangkan dinding jenis janda ria di kiri digantikan dengan tindih kasih. Pada 1970-an pula, atap rumbia diganti dengan atap zink kerana berlaku kebocoran. Setelah ditinggalkan terbiar pada 2010, rumah ini kemudian telah dibaik pulih pada akhir 2014.

 Seni bina 
Rumah Tukang Kahar ialah rumah tradisional Negeri Sembilan berbentuk "rumah tiang 20", yang dibina khusus untuk orang yang kaya dan berkedudukan. Ia asalnya terdiri daripada rumah tangga, serambi, rumah ibu, kelek anak, rumah pelantar kecil dan rumah dapur. Rumah tangganya terletak di hadapan dan ditutup dengan bumbung pisang sesikat. Pintunya pula mempunyai papan serong di atas, kekisi atau kayu kecil berlarik di tengah, dan papan kembung di bawah.

Rumah ini menggunakan teknik ukiran tebuk tembus, tebuk separuh dan tebuk timbul. Corak flora yang ditemukan termasuklah pucuk paku, lumut, akar segagang, bunga matahari, bunga Cina dan buah pala. Corak fauna pula termasuk ayam mematuk, kucing tidur, paruh bangau, kumbang dan rama-rama. Kesemua tiang hadapannya diukir dengan corak berbeza di atas dan di bawah, dan dari satu tiang ke satu tiang yang lain. 

 Lihat juga 
 Rumah Degil
 Rumah Penghulu Abu Seman
 Rumah Penghulu Abdul Ghani
 Rumah Dato Wan Ahmad

 Rujukan 

Kategori:Rumah di Malaysia